ตลาดหุ้นเอเชียปรับตัวขึ้นภาคบ่าย นักลงทุนจับตาประชุมเฟด-บีโอเจ
ตลาดหุ้นเอเชียส่วนใหญ่ปรับตัวสูงขึ้นในการซื้อขายภาคบ่ายวันนี้ จากอานิสงส์วอลล์สตรีทและการดีดตัวขึ้นของราคาน้ำมัน
15 ธ.ค. 2558

ผู้สื่อข่าวรายงานว่า ตลาดหุ้นเอเชียส่วนใหญ่ปรับตัวสูงขึ้นในการซื้อขายภาคบ่ายวันนี้ จากอานิสงส์วอลล์สตรีทและการดีดตัวขึ้นของราคาน้ำมัน ขณะที่นักลงทุนให้ความสนใจกับการประชุมคณะกรรมการกำหนดนโยบายการเงินของธนาคารกลางสหรัฐ (เฟด) ที่จะมีขึ้นในวันนี้และพรุ่งนี้ รวมทั้งการประชุมของธนาคารกลางญี่ปุ่น (บีโอเจ) ในวันพฤหัสบดีและศุกร์ที่จะถึงนี้
โดยดัชนี FBMKLCI ตลาดหุ้นมาเลเซียปิดภาคเช้าที่ 1,629.70 จุด ลดลง 0.26 จุด, -0.02% ดัชนี HSI ตลาดหุ้นฮ่องกงปิดภาคเช้าที่ 21,406.08 จุด เพิ่มขึ้น 96.23 จุด, +0.45%
ขณะที่ดอลลาร์สหรัฐเคลื่อนตัวแคบๆที่กรอบล่างของ 121 เยนในการซื้อขายที่ตลาดโตเกียวช่วงเช้านี้ หลังจากราคาน้ำมันดิบดีดตัวขึ้นเมื่อวานนี้ ซึ่งช่วยให้นักลงทุนคลายความวิตกกังวลเกี่ยวกับแนวโน้มเศรษฐกิจโลก
ในช่วงเที่ยงวันนี้ตามเวลาโตเกียว ดอลลาร์เคลื่อนไหวอยู่ที่ 121.05-121.06  เยน เมื่อเทียบกับ 120.99-121.09 เยนที่ตลาดนิวยอร์ก และ 121.23-121.25 เยนที่ตลาดโตเกียวเมื่อวานนี้         
ทั้งนี้ นักลงทุนต่างคาดการณ์ว่า เฟดจะปรับขึ้นอัตราดอกเบี้ย 0.25% ในการประชุมครั้งนี้